Moontlikheid ondersoek vir Jhb om self krag te versprei(Foto: City Power/Twitter) Eskom en City Power sê in ŉ gesamentlike verklaring hulle het ŉ ooreenkoms aangegaan oor die “moontlike oordrag” van kragverspreiding in Johannesburg. Die ANC in die Groter Johannesburg-streek het verlede week aangekondig die ANC-geleide metroraad het ŉ ooreenkoms met Eskom aangegaan ingevolge waarvan die stad die verspreiding van elektrisiteit wat Eskom behartig, voortaan self sal oorneem. Die ANC het toe gesê gemeenskappe van onder meer Soweto, Orange Farm en Ivory Park trek lank reeds aan die korste ent van onbetroubare kragvoorsiening en dat dit ŉ negatiewe uitwerking op dienslewering in Johannesburg het. Eskom het daarna teruggekap en gesê hy het ŉ memorandum van verstandhouding aangegaan oor hoe ŉ sakemodel vir die voorgestelde oordrag sal werk. “Enige moontlike transaksie lê nog ver in die toekoms, indien dit ooit in werking gestel word,” het Sikonathi Mantshantsha, Eskom-woordvoerder, verlede week gesê. “Daar is skuld wat verbruikers aan Eskom moet betaal, daar is infrastruktuur wat die Stad Johannesburg van Eskom moet koop. Daar is infrastruktuur wat in werking gestel moet word deur wie ook al die krag versprei. Benewens dit, moet die tesourie, die departement van minerale en energiesake, die Nasionale Energiereguleerder en die departement van samewerkende regering en tradisionele sake dit goedkeur.” In die jongste verklaring sê die twee organisasies geen transaksie is nog afgehandel nie en ingevolge voorgeskrewe regulasies moet alle rolspelers deel van die besluitnemingsproses vorm. Ingevolge die ooreenkoms sal Johannesburg sy eie omsigtigheidsondersoek doen na Eskom se infrastruktuur en bates in die gebied. Dit sluit in Soweto, Orange Farm, Ivory Park, Diepsloot en omliggende gebiede waar Eskom steeds die lisensiehouer vir verspreiding is. Daar sal onder meer ondersoek ingestel word na die toestand en waarde van die infrastruktuur wat uiteindelik verkoop sal woord, asook na verbruikers se uitstaande skuld aan Eskom. Indien ŉ ooreenkoms bereik word, sal die betrokke partye die nodige regulatoriese goedkeuring gee en geraakte verbruikers die geleentheid gee om deur ŉ openbare deelnameprosesse hul insette te lewer.